**กุเดทามะ** (ญี่ปุ่น: ぐでたま; โรมาจิ: *Gudetama*; ทับศัพท์: กูเดตามะ) เป็นตัวละครการ์ตูนในปี พ.ศ. 2556 สร้างโดยบริษัทซานริโอ ประเทศญี่ปุ่น ตัวละครเป็นมานุษยรูปนิยมของไข่แดงผู้มีอุปนิสัยหลักคือขี้เกียจและเศร้าสร้อย ชื่อ "กุเดทามะ" มาจากคำภาษาญี่ปุ่น "กูเดกูเดะ" (ぐでぐで, *gudegude*) ที่มีความหมายว่า "ขี้เกียจ" และ "ทามาโงะ" (たまご, *tamago*) ที่มีความหมายว่า "ไข่" กุเดทามะสร้างสรรค์โดย Amy นักออกแบบของซานริโอ ซึ่งมีชื่อจริงว่า เอมิ นางาชิมะ (永嶋 瑛美, *Nagashima Emi*)

เดิมกลุ่มเป้าหมายเจาะตลาดวัยก่อนวัยรุ่น วัยรุ่น และผู้ใหญ่ที่เกี่ยวข้องความรู้สึกของกุเดทามะเกี่ยวกับความยากลำบากในการเอาตัวรอดในสังคมยุคปัจจุบัน ด้วยเหตุนี้กลุ่มเป้าหมายจึงขยายไปถึงคนรุ่นมิลเลนเนียลด้วย ในปี พ.ศ. 2562 กุเดทามะเป็นตัวละครที่ทำกำไรมากที่สุดเป็นอันดับสามของซานริโอ กุเดทามะปรากฏในซีรีส์แอนิเมชันช่วงเช้าทางช่องทีบีเอสของญี่ปุ่นตั้งแต่ปี พ.ศ. 2557 ถึง พ.ศ. 2563 และปรากฏในซีรีส์ของเน็ตฟลิกซ์ในเดือนธันวาคม พ.ศ. 2565 มีการสร้างวิดีโอเกมและหนังสือการ์ตูนที่อิงจากตัวละครกุเดทามะ เครื่องบินและรถไฟได้รับการตกแต่งในธีมกุเดทามะ และร้านอาหารก็มีบริการเมนูไข่ในธีมกุเดทามะ ตัวละครยังได้ปรากฏบนสินค้าหลากหลายประเภท เช่น เครื่องแต่งกาย เครื่องเขียน และของเล่น

การสร้างสรรค์และประวัติ
-----------------------

กุเดทามะถูกสร้างสรรค์ขึ้นในปี พ.ศ. 2556 โดย Amy หรือเอมิ นางาชิมะ (永嶋 瑛美, *Nagashima Emi*) นักออกแบบอายุ 26 ปี (ในเวลานั้น) ของซานริโอ การสร้างสรรค์กุเดทามะได้แรงบันดาลใจจากจากไข่ที่ Amy เตรียมจะใช้ทำอาหารเย็นหลังการทำงานตลอดทั้งวัน Amy เห็นว่าไข่แดงดูน่ารักเพราะท่าทางขี้เซาของมัน และรู้สึกว่าไข่แดงดูเหมือนคนรุ่นเยาว์ในยุคนี้ที่รู้สึกว่าชีวิตน่าเบื่อหน่าย เธอจึงออกแบบตัวละครไข่และสร้างบุคลิกให้ดึงดูดคนยุคมิลเลนเนียล

ในปี พ.ศ. 2556 กุเดทามะเข้าร่วมในการแข่งขันเกี่ยวกับอาหารที่จัดขึ้นโดยซานริโอ เพื่อสร้างแรงบันดาลใจให้กับนักออกแบบและทดสอบตัวละครใหม่ กุเดทามะได้อันดับสองในการแข่งขัน โดยผู้ชนะเลิศคือเนื้อปลาแซลมอนผู้ร่าเริงชื่อคิริมิจัง แม้ว่าในตอนแรกกุเดทามะจะได้รับความนิยมน้อยกว่าคิริมิจัง แต่ภายหลังก็มีแฟน ๆ เพิ่มขึ้นและขึ้นมามีมูลค่าทางการตลาดสูงกว่าตัวละครปลาแซลมอน

ชื่อ "กุเดทามะ" มีที่มาจากคำสองคำ คำแรกคือเสียงสือความว่า "กูเดกูเดะ" (ぐでぐで, *gudegude*) ซึ่งใช้สื่อถึงความรู้สึกเกียจคร้านและขาดพลังงาน คำที่สองคือคำภาษาญี่ปุ่น "ทามาโงะ" (たまご, *tamago*) ที่มีความหมายว่า "ไข่" ดังนั้นชื่อ "กุเดทามะ" จึงแปลได้ว่า "ไข่ขี้เกียจ"

ซีรีส์แอนิเมชัน*กุเดทามะ*เปิดตัวครั้งแรกในปี พ.ศ. 2557 ในรายการโทรทัศน์จของช่องทีบีเอสทีวีชื่อ *อาซะจัง!* (あさチャン!) ช่วงข่าวครอบครัวยามเช้า แต่ละตอนของซีรีส์*กุเดทามะ* มีความยาวเพียงประมาณหนึ่งนาที และในปี พ.ศ. 2560 ซีรีส์*กุเดทามะ*มีจำนวนตอนเกือบ 1,000 ตอน

ในเดือนธันวาคม พ.ศ. 2565 บัญชีทวิตเตอร์ของกุเดทามะอย่างเป็นทางการโดยซานริโอมีผู้ติดตาม 1.029 ล้านคน ถือเป็นตัวละครที่มีผู้ติดตามมากที่สุดในบรรดาตัวละครซานริโอทั้งหมด. ในปี พ.ศ. 2562 กุเดทามะเป็นตัวละครที่ทำกำไรได้มากที่สุดเป็นอันดับสามของซานริโอ รองจากเฮลโลคิตตีและมายเมโลดี้

ตัวละคร
-------

กุเดทามะเป็นไข่แดงของไข่ดิบที่มีสีเหลืองเข้ม มีหัวแต่ไม่มีคอ ลำตัวมีแขนขาแต่ไม่มีนิ้วมือหรือนิ้วเท้า ดวงตาถูกวาดเหมือนวงรีสองวง ท่าทางเฉื่อยชา มีปากมีลิ้นแต่ไม่มีฟันที่ชัดเจน อาหารโปรดคือโชยุและเป็นหนึ่งในไม่กี่อย่างที่ช่วยกระตุ้นกุเดทามะได้ มักเป็นปรากฏในท่านอนบนไข่ขาวที่ใช้ต่างเตียง และใช้เบคอนต่างผ้าห่ม นอกจากนี้ยังมีภาพอื่น ๆ อีกมากมายเกี่ยวกับกุเดทามะที่สอดคล้องกับวิธีการปรุงไข่แบบต่าง ๆ ตัวละครปรากฏเช่นไข่ที่ยังไม่ได้ปอกเปลือก ไข่คน ไข่ดาว ไข่ต้ม ไข่สไลซ์ แซนวิชสลัดไข่ ไข่เบเนดิกต์ คัสตาร์ด มายองเนส ไข่เยี่ยวม้า และขนมอบที่ทำจากไข่

วัฒนธรรม
--------

คอสเพลย์ของกุเดทามะในงานคอมิกาเซะเอกซ์โปในปี พ.ศ. 2558
ปัจจัยด้านวัฒนธรรมที่เกี่ยวข้องกับกระแสความนิยมของกุเดทามะสามารถสรุปได้เป็น 2 ประเภท คือวัฒนธรรมคิโมะ-คาวาอี และวัฒนธรรมอาหารของญี่ปุ่น วัฒนธรรมทั้งสองนี้สามารถอธิบายถึงแนวโน้มที่ไม่หยุดยั้งของกุเดทามะและเหตุผลที่อยู่เบื้องหลังความนิยมได้

### คิโมะ-คาวาอี

กุเดทามะแตกต่างจากตัวละครที่น่ารักและมองโลกในแง่ดีอื่น ๆ ในวัฒนธรรมคาวาอีของญี่ปุ่น เนื่องจากกุเดทามะมีแง่มุมที่แย่จึงถูกจัดให้อยู่ในประเภทคิโมะ-คาวาอี (ซึ่งแปลว่า "น่ารักน่าขยะแขยง" หรือ "น่ารักน่าขนลุก") ความคิโมะ-คาวาอีของกุเดทามะแสดงออกผ่านความหดหู่ใจซึ่งทำให้มันบ่นเกี่ยวกับชีวิตที่ลำบากของมันอยู่ตลอดเวลา

การที่กุเดทามะพูดค้านสิ่งต่าง ๆ ต่อหลายสิ่งหลายอย่างในชีวิตทำให้กุเดทามะกลายเป็นที่นิยมอย่างไม่เคยมีมาก่อนในหมู่ชาวญี่ปุ่นที่น่าจะอดทนและขยันหมั่นเพียร มีผู้ให้ความเห็นว่าความนิยมของกุเดทามะสามารถตีความได้ว่าเป็นสัญญาณของความไม่สนใจต่องานของคนยุคมิลเลนเนียล และยังอาจจะถึงบ่งบอกถึงอาการของภาวะซึมเศร้า นักแปลชื่อ แมตต์ อัลต์แสดงความคิดเห็นว่า "มาสคอตเช่นกุเดทามะเป็นวิธีที่เหมาะในการแสดงตัวตนมากกว่าแค่พูดหรือพิมพ์แสดงอารมณ์ออกมา"

### วัฒนธรรมอาหาร

วัฒนธรรมประชานิยมของญี่ปุ่นก่อนหน้านี้มีตัวละครที่เกี่ยวกับอาหาร เช่น อันปังแมน ซูเปอร์ฮีโร่ถั่วแดง กับซีรีส์แอนิเมชันที่มีตัวละครต่าง ๆ ที่ทำจากไข่

โดยทั่วไปแล้ว ไข่ในประเทศญี่ปุ่นมีเสียงสะท้อนทางสังคมที่หลากหลาย เอมิ นางาชิมะ ผู้ออกแบบกุเดทามะ กล่าวว่าต้นกำเนิดของตัวละครนี้มาจากอาหารเช้าของพนักงานชาวญี่ปุ่นคือ ทามาโงกาเกโงฮัง (ไข่ดิบราดบนข้าวขาว) เป็นที่ถกเถียงกันว่าไข่มีศักยภาพเชิงสัญลักษณ์และเชิงเปรียบเทียบมากมายในแง่ของพนักงานยุคมิลเลนเนียล จึงเป็นแรงบันดาลใจในการสร้างสรรค์ตัวละครไข่ กุเดทามะเป็นเพียงไข่แดง ไม่ใช่ไข่ทั้งฟอง บ่งบอกถึงลักษณะการจ้างงานแบบเลือกสรรและการประเมินค่าแบบทุนนิยม ซึ่งเรียกร้องสิ่งที่ดีที่สุดจากผู้คนและทิ้งส่วนที่เหลือไป คนในสังคมปัจจุบันถูกประเมินค่าด้วยสิ่งที่พวกเขาสามารถอุทิศตนให้สังคมได้เฉกเช่นไข่ ดังนั้นกุเดทามะจึงแฝงเสียงสะท้อนทางสังคมและได้รับความนิยมอย่างสูง

สื่อ
----

### ซีรีส์โทรทัศน์

ซีรีส์แอนิเมชันขนาดสั้นของกุเดทามะออกอากาศทางช่องทีบีเอส (Tokyo Broadcasting System) ของญี่ปุ่นระหว่างปี พ.ศ. 2557 ถึง พ.ศ. 2563 ออกอากาศทุกวันโดยเป็นส่วนหนึ่งของรายการข่าวครอบครัวยามเช้า *อาซะจัง!* (あさチャン!, *Asa Chan!*, แปลว่า "โอกาสยามเช้า!") แต่ละตอนยังมีเกมที่ชื่อว่า "Gudetama Chance!" ซึ่งให้ผู้ชมใช้รีโมตคอนโทรลเพื่อชิงรางวัล แต่ละตอนและส่วนเกมจะใช้เวลาเพียงหนึ่งนาทีเท่านั้น ในปี พ.ศ. 2562 มีมากกว่า 1,200 ตอน

ซีรีส์เป็นเรื่องราวของกุเดทามะและตัวละครมนุษย์ที่ปรากฏซ้ำ หนึ่งในตัวละครดังกล่าวคือ คุณนิเซทามะ (ニセたまさん, *Nisetamasan*, แปลว่า "ไข่ปลอม") ชายหนุ่มที่สวมชุดสีเหลืองคล้ายกับชุดเซ็นไตแต่เปิดใบหน้า คล้ายกับกุเดทามะที่มีรูปร่างเหมือนมนุษย์ ช่วงสั้น ๆ ของซีรีส์จบลงด้วยเพลงประจำตัวของกุเดทามะและการเต้นรำสไตล์ร่วมสมัยที่แสดงโดยคุณนิเซทามะ

### ซีรีส์เน็ตฟลิกซ์

ซีรีส์โทรทัศน์ผ่านสัญญาณต่อเนื่องไลฟ์แอ็กชันผสมคอมพิวเตอร์แอนิเมชัน ชื่อเรื่องว่า ***กุเดทามะ ไข่ขี้เกียจผจญภัย*** (ญี่ปุ่น: ぐでたま ～母をたずねてどんくらい～; โรมาจิ: *Gudetama: Haha o Tazunete Don Kurai*) ผลิตโดยสตูดิโอโอแอลเอ็ม กำกับโดยโมโตนาริ ซากากิบาระ กำกับโดยโยอิจิ คาโต และแต่งดนตรีประกอบโดยโคจิ เอ็นโด ปล่อยฉายทั่วโลกทางเน็ตฟลิกซ์ในวันที่ 13 ธันวาคม พ.ศ. 2565 มีทั้งหมด 10 ตอนเป็นเรื่องราวเกี่ยวกับการผจญภัยของกุเดทามะและตัวละครลูกไก่ชื่อชากิปิโยะในการเดินทางข้ามประเทศญี่ปุ่นเพื่อตามหาแม่ ชุนซูเกะ ทาเกอูจิรับหน้าให้เสียงพากย์ตัวละครไข่ที่แตกต่างกัน 24 ตัวละครในซีรีส์รวมถึงกุเดทามะ ส่วนชากิปิโยะให้เสียงพากย์โดยเซรัง ฟูกูชิมะ เพลงประกอบซีรีส์ร้องโดยยูโกะ ฮาระจากวง Southern All Stars ในรูปแบบพากย์ไทย ตัวละครไข่ต่าง ๆ รวมถึงกุเดทามะให้เสียงพากย์โดยคมสรร รัตนากรบดี ชากิปิโยะให้เสียงพากย์โดยสิษฐารัตน์ ปี่ทอง

#### รายชื่อตอน

| ตอนที่
 | ชื่อตอน
 |
| --- | --- |
|
| 1 | "ขี้เกียจ..." |
| 2 | "น่าเวียนหัว" |
| 3 | "ประเทศนี้ให้ดีสุดได้แค่นี้เหรอ" |
| 4 | "อาาาา" |
| 5 | "หน้าเน่าแล้ว นิสัยก็ยังเน่าอีก" |
| 6 | "มาสคอตสุดฮิป" |
| 7 | "มีไข่กี่ฟองในออมเล็ตจานนั้น" |
| 8 | "ยอมแพ้แล้ว" |
| 9 | "แม่น้องอยู่ไหน" |
| 10 | "เหนื่อยจัง..." |

### ดนตรี

วงอัลเตอร์เนทีฟร็อก They Might Be Giants สร้างสรรค์เพลงที่ชื่อว่า "Gudetama's Busy Days".

### วิดีโอเกม

มีวิดีโอเกมญี่ปุ่นสองเกมเกี่ยวกับกุเดทามะบนเครื่องเล่นนินเท็นโด 3ดีเอส วางจำหน่ายในปี พ.ศ. 2558 และ พ.ศ. 2559 และทามากตจิในธีมกุเดทามะในปี พ.ศ. 2560

*Gudetama Tap!* เป็นเกมมือถือที่เปิดตัวในปี พ.ศ. 2562 เป็นเกมเล่นฆ่าเวลาหรือเกมสะสม เกมนี้เล่นง่ายแต่ใช้เวลารอนาน เกมนี้เกี่ยวกับการใช้สูตรอาหารต่าง ๆ ปรุงกุเดทามะประเภทต่าง ๆ เป็นหลัก สูตรอาหารที่ต้องใช้เวลารอนานหลายชั่วโมงสามารถปรุงกุเดทามะที่หายากได้ และผู้เล่นมีเป้าหมายที่จะรวบรวมกุเดทามะทุกชนิดเท่าที่จะทำได้

กุเดทามะโชว์
### กิจกรรมธีม

ในปี พ.ศ. 2562 เซ็นโตซาซึ่งเป็นเกาะนอกชายฝั่งแผ่นดินใหญ่ของสิงคโปร์ ได้รับตุ๊กตากุเดทามะเป่าลมมากกว่า 800 ตัว ซึ่งใช้ในการเฉลิมฉลอง Sentosa Funset ประจำปี

ผลิตภัณฑ์
---------

เดิมกุเดทามะมีกลุ่มเป้าหมายคือผู้ชมวัยก่อนวัยรุ่น แต่ภายหลังได้ขยายตลาดไปถึงคนรุ่นมิลเลนเนียลด้วย มีการส่งออกในหลายประเทศ เช่น จีน สิงคโปร์ สหราชอาณาจักร และเกาหลีใต้ ภายในสองปีหลังการเปิดตัวกุเดทามะ ซานริโกได้ส่งออกสินค้าในธีมกุเดทามะในประเทศญี่ปุ่นเกือบ 2,000 ชนิด ตั้งแต่ดินสอไปถึงกระเป๋าเดินทาง

กุเดทามะแอร์บัส A321-200
### เครื่องบิน

ในเดือนพฤศจิกายน พ.ศ. 2559 EVA Air ได้เปิดตัวเครื่องบินธีมของซานริโอใหม่ในธีมกุเดทามะ เป็นเครื่องบินแอร์บัส A321-200 ที่จุผู้โดยสารได้ 184 ที่นั่ง โดยแบ่งเป็นชั้นธุรกิจ 8 ที่นั่ง และชั้นประหยัด 176 ที่นั่ง บินระหว่างไต้หวันและโตเกียว หมอนและเก้าอี้วาดเป็นรูปกุเดทามะพร้อมแว่นกันแดดในมือ แสดงถึงบรรยากาศยามว่างของการเดินทาง

### เครื่องสำอาง

ในปี พ.ศ. 2559 แบรนด์เครื่องสำอางเกาหลีชื่อ Holika Holika สร้างสรรค์ชุดเครื่องสำอางในธีมกุเดทามะ มีสินค้าทั้งหมด 11 รายการในชุด ซึ่งมีหน้าของกุเดทามะอยู่บนผลิตภัณฑ์ กุเดทามะและตัวละครของซานริโออื่น ๆ ยังได้ปรากฏบนผลิตภัณฑ์บำรุงผิวของ Creme Shop

### ร้านอาหาร

อาหารจาก VILLAGE VANGUARD DINER x Gudetama OKAWARI
มีร้านอาหารธีมกุเดทามะในประเทศญี่ปุ่น จีน สิงคโปร์ และในกรุงลอนดอน ร้านอาหารตกแต่งด้วยภาพกุเดทามะ บริการเมนูไข่ต่าง ๆ ที่มีใบหน้าของกุเดทามะให้กับลูกค้า ในปี พ.ศ. 2557 Village Vanguard Diner Lumine Machida ได้เปิดคาเฟ่ธีมกุเดทามะในเวลาจำกัด โดยบริการเค้ก เบอร์เกอร์ พุดดิ้ง และอื่น ๆ ตามธีม

ในปี พ.ศ. 2559 โชริวราเม็งได้สร้างรายการอาหารพิเศษจำกัดจำนวนที่ปรุงขึ้นเพื่อให้ดูเหมือนตัวละครจากซีรีส์กุเดทามะ ใบหน้าของกุเดทามะถูกวาดบนขนมปังเบอร์เกอร์และอาหารส่วนใหญ่มีไข่เป็นส่วนประกอบ

### เครื่องแต่งกาย

ในเดือนมีนาคม พ.ศ. 2559 แบรนด์ Stayreal ของไต้หวันร่วมกับกุเดทามะ และออกรายการเสื้อยืด หมวกแก๊ป ถ้วย หน้ากาก และผลิตภัณฑ์อื่น ๆ ในจำนวนจำกัด

ในเดือนเมษายน พง.ศ. 2562 Stayreal ร่วมงานกับกุเดทามะเป็นครั้งที่สอง โดยเพิ่มแบรนด์ผู้หญิง Rockcoco ความร่วมมือเน้นที่หัวข้อ "Lazy is the new busy" (ความขี้เกียจคือความวุ่นใหม่)

รถไฟขนาดเล็กธีมกุเดทามะในซีรีส์เซบุ 30000
ยูนิโคล่ร่วมกับซานริโอออกสินค้าอย่างเสื้อยืดกุเดทามะ

Anwar Carrots ออกสินค้าจากความร่วมมือของกุเดทามะ เช่น กระเป๋าคาดเอว หมวก และเสื้อเชิ้ต

### รถไฟ

ในปี พ.ศ. 2561 รถไฟเซบุสร้างรถไฟในธีมกุเดทามะ รถไฟขบวนนี้แล่นไปตามสายเซบุชินจูกุและสายเซบุไฮจิมะตั้งแต่กลางเดือนสิงหาคมถึงพฤศจิกายน จากนั้นจึงแล่นไปตามสายเซบุอิเกบูกูโระจนถึงสิ้นเดือนธันวาคม พ.ศ. 2561 รถไฟทั้งขบวนทาสีเหลือง โดยมีใบหน้าของกุเดทามะด้านหน้าและด้านหลัง ภายในรถไฟมีการติดตั้งกุเดทามะขนาดใหญ่ที่ด้านข้างของที่นั่งและเหนือชั้นวาง

อ้างอิง
-------

1. ↑  "Gudetama: An Eggcellent Adventure Series' Video Reveals Cast". *Anime News Network* (ภาษาอังกฤษ). 2022-11-02. สืบค้นเมื่อ 9 November 2022.
2. 1 2  "โฉมหน้าผู้ให้เสียงพากย์ไทย "Gudetama : An Eggcellent Adventure"". *คนรักหนังพากย์ไทย*. December 14, 2022. สืบค้นเมื่อ December 23, 2022.
3. ↑  "ぐでたま｜サンリオ". *sanrio.co.jp*. คลังข้อมูลเก่าเก็บจากแหล่งเดิมเมื่อ 2021-10-09.
4. ↑  "Signing into eresources, The University of Sydney Library". *login.ezproxy1.library.usyd.edu.au*. สืบค้นเมื่อ 2019-05-12.
5. ↑  "Sanrio Friend of the Month: Gudetama". *sanrio.com*. คลังข้อมูลเก่าเก็บจากแหล่งเดิมเมื่อ 2020-12-03.
6. 1 2 3  "One of Japan's most popular mascots is an egg with crippling depression". *Public Radio International* (ภาษาอังกฤษ). สืบค้นเมื่อ 2019-05-12.
7. 1 2 3  Hongo, Jun; Steger, Isabella (2016-01-02). "If Hello Kitty's Too Cheery, This Yolk May Go Over Easier for You". *Wall Street Journal* (ภาษาอังกฤษแบบอเมริกัน). ISSN 0099-9660. สืบค้นเมื่อ 2019-05-12.
8. 1 2  "Marketing Melancholy: Sanrio's Newest Character is a Sad EggEye on Design | Eye on Design". คลังข้อมูลเก่าเก็บจากแหล่งเดิมเมื่อ 2016-09-26.
9. 1 2 3  "卒業生インタビュー". *女子美術大学 【好き】は【力】* (ภาษาญี่ปุ่น). สืบค้นเมื่อ 2019-06-04.
10. 1 2 3  Bonnah, Theodore (2018-03-06). "Kimo-kawaii Catharsis: millennials, depression and the empty healing of Sanrio's Gudetama". *Japan Forum*. **31** (2): 187–210. doi:10.1080/09555803.2018.1441170. ISSN 0955-5803. S2CID 148924770.
11. 1 2  MONEY PLUS編集部 (2019-01-26). "フォロワー100万超､｢ぐでたま｣生んだサンリオの育成". *MONEYPLUS* (ภาษาญี่ปุ่น). Money Forward. สืบค้นเมื่อ 2019-01-26.
12. 1 2 3  "Sanrio's Gudetama TV Anime Shorts to Premiere on Monday". *Anime News Network* (ภาษาอังกฤษ). สืบค้นเมื่อ 2019-06-05.
13. 1 2 3  Hodgkins, Crystalyn (September 25, 2022). "Gudetama: An Eggcellent Adventure Series' 1st Trailer Reveals December 13 Premiere". *Anime News Network*. สืบค้นเมื่อ September 25, 2022.
14. ↑  Abad-Santos, Alex (2017-04-03). "How Gudetama, a lazy egg yolk with a butt, became an unstoppable cultural phenomenon". *Vox*. สืบค้นเมื่อ 2019-04-14.
15. ↑  "食べキャラ総選挙 ～食うか食われるか真剣勝負！～". 2015-09-26. คลังข้อมูลเก่าเก็บจากแหล่งเดิมเมื่อ 2015-09-26. สืบค้นเมื่อ 2019-05-29.
16. 1 2  TBS. "あさチャン!｜TBSテレビ". *TBSテレビ* (ภาษาญี่ปุ่น). สืบค้นเมื่อ 2019-05-12.
17. ↑  Machado, Leonor Sá (2018-10-17). "6 Interesting Facts About Gudetama, the Lazy Egg". *Macau Lifestyle* (ภาษาอังกฤษแบบอเมริกัน). สืบค้นเมื่อ 2019-05-12.
18. 1 2  "10 Weird Facts About The Egg With The Butt: Gudetama". *TheGamer* (ภาษาอังกฤษแบบอเมริกัน). 2018-11-11. สืบค้นเมื่อ 2019-05-12.
19. ↑  "ぐでたま【公式】". *Twitter*. สืบค้นเมื่อ 3 December 2022.
20. ↑  "Introducing GUDETAMA'S GUIDE TO LIFE". *Sanrio* (ภาษาอังกฤษ). สืบค้นเมื่อ 14 December 2022.
21. ↑  "ぐでたま | キャラクター | サンリオ". *www.sanrio.co.jp*. สืบค้นเมื่อ 2019-05-12.
22. ↑  B, Rachel (2013-06-18). "Kimokawaii: Both Cute and Gross at the same time". *Tofugu* (ภาษาอังกฤษ). สืบค้นเมื่อ 2019-06-05.
23. 1 2 3  Bonnah, Theodore (2019-04-03). "Kimo-kawaii Catharsis: millennials, depression and the empty healing of Sanrio's Gudetama". *Japan Forum*. **31** (2): 187–210. doi:10.1080/09555803.2018.1441170. ISSN 0955-5803. S2CID 148924770.
24. ↑  "Why the Lazy Egg, Gudetama, Is the Internet's Greatest Star". *First We Feast* (ภาษาอังกฤษ). คลังข้อมูลเก่าเก็บจากแหล่งเดิมเมื่อ 2019-05-11. สืบค้นเมื่อ 2019-05-12.
25. ↑  "ファン待望！全部で1200話以上あるサンリオ人気キャラ「ぐでたま」のアニメ・アーカイブをYouTube GUDETAMA/ぐでたまチャンネルにて公式配信開始！". *japan.cnet.com* (ภาษาญี่ปุ่น). สืบค้นเมื่อ 21 December 2022.
26. 1 2  "Gudetama: An Eggcellent Adventure Series' Clip Shows Gudetama Running for Office". *Anime News Network* (ภาษาอังกฤษ). 2022-12-13. สืบค้นเมื่อ 14 December 2022.
27. ↑  "Game Franchises - Gudetama - GameFAQs". *gamefaqs.gamespot.com*. สืบค้นเมื่อ 1 November 2022.
28. ↑  Pollack, Hilary; Studarus, Laura (2018-05-30). "The New Gudetama Game Made Me Realise that the Lazy Egg Is a True Millennial Icon". *Vice* (ภาษาอังกฤษแบบอเมริกัน). สืบค้นเมื่อ 2019-06-05.
29. ↑  Studarus）, 劳拉·斯图达拉丝（Laura. "这款手游让我意识到懒蛋蛋才是这一代人的代表 | 异视异色｜VICE中国｜全球青年文化之声：世界在下沉，我们在狂欢". *www.vice.cn*. คลังข้อมูลเก่าเก็บจากแหล่งเดิมเมื่อ 2019-05-12. สืบค้นเมื่อ 2019-05-12.
30. ↑  Lim, Sean (2019-03-15). "It's cuteness overload: There are over 880 Gudetama inflatables at Sentosa now – and it won't cost a cent to see them". *Business Insider Singapore* (ภาษาอังกฤษแบบอเมริกัน). คลังข้อมูลเก่าเก็บจากแหล่งเดิมเมื่อ 2019-06-05. สืบค้นเมื่อ 2019-06-05.
31. ↑  "ぐでたま【公式】". *Twitter*. สืบค้นเมื่อ 3 December 2022.
32. ↑  "Relaxed Sanrio character brightens new plane from nose to tail". *Tourism News | eTN.travel* (ภาษาอังกฤษแบบอเมริกัน). 2016-12-01. คลังข้อมูลเก่าเก็บจากแหล่งเดิมเมื่อ 2019-05-11. สืบค้นเมื่อ 2019-05-12.
33. ↑  "[MAKE UP] Holika Holika x Gudetama Collection!". *UnitedKpop* (ภาษาอังกฤษแบบบริติช). 2016-09-27. สืบค้นเมื่อ 2019-05-12.[*ลิงก์เสีย*]
34. ↑  "Gudetama the lazy egg now being served as actual dish, looks absolutely adorable!". *RocketNews24*. 15 October 2014. สืบค้นเมื่อ 2015-09-29.
35. ↑  "最大５時間待ちの「ぐでたま」コラボカフェ第２段が1月26日（月）～ ヴィレッジヴァンガード ダイナー町田ルミネ店にオープン". *valuepress* (ภาษาญี่ปุ่น). สืบค้นเมื่อ 2019-05-29.
36. ↑  "Shoryu Ramen x Gudetama | Eat and Drink". *London On The Inside* (ภาษาอังกฤษแบบบริติช). 2018-09-25. สืบค้นเมื่อ 2019-05-29.
37. ↑  "STAYREAL聯手療癒天王「蛋黃哥」紓壓登場！蛋黃哥LAZY能量大爆發！" (ภาษาจีน). Stayreal. 2016-03-01. สืบค้นเมื่อ 2022-12-26.
38. ↑  "「蛋黃哥懶懶Party」ROCKCOCO X GUDETAMA與元氣女神大元 懶萌魅力即將引爆！" (ภาษาจีน). Neofashiongo. สืบค้นเมื่อ 2022-12-26.
39. ↑  "LOOK: Uniqlo's Gudetama collection is simply too cute". Rappler. สืบค้นเมื่อ 2022-12-26.
40. ↑  "Street Signs: Getting Fresh With Anwar Carrots". WWD. สืบค้นเมื่อ 2022-12-26.
41. ↑  "スマイルトレイン10th×ぐでたま5th記念キャンペーン‐西武鉄道". *スマイルトレイン10th×ぐでたま5th記念キャンペーン‐西武鉄道*. สืบค้นเมื่อ 2019-06-05.
42. ↑  "Ride with Gudetama, Japan's famous lazy egg, in Tokyo". *Ikidane Nippon*. คลังข้อมูลเก่าเก็บจากแหล่งเดิมเมื่อ 2019-06-05. สืบค้นเมื่อ 2019-06-05.

แหล่งข้อมูลอื่น
---------------

* *กุเดทามะ ไข่ขี้เกียจผจญภัย* ที่เน็ตฟลิกซ์

| * ด
* ค
* ก
*ซานริโอ* |
| --- |
| ธุรกิจ | 

|  |  |
| --- | --- |
| สวนสนุก | 
* *ซานริโอ้ พูโรแลนด์*
* *Sanrio Harmonyland*

 |
| กิจการพิมพ์ | 
* Strawberry News

 |

 |
| ตัวละคร | 

|  |  |
| --- | --- |
| 1970s | 
* *เฮลโลคิตตี*
* *มายเมโลดี้*
* *ลิตเติ้ลทวินสตาร์ส*
* *บัตตอนโน้ส*

 |
| 1980s | 
* *โปแช็กโก*
* *เคโระเคโระเครอปปี้*

 |
| 1990s | 
* *เป็กเกิ้ล*
* *แบดแบตซ์มารุ*
* *ปอมปอมปูริน*
* *ช็อกโกแคท*

 |
| 2000s | 
* *ซินามอโรล*
* *ชูการ์บันนี่ส์*
* *คุโรมิ*
* *เจเวลเพ็ต*

 |
| 2010s | 
* *วิชมีเมลล์*
* *สาวร็อคบรรเลงโลก!!*
* *กุเดทามะ*
* *อั๊กเกรทซูโกะ*
* *Sanrio Boys*
* *Rilu Rilu Fairilu*
* *มิวเคิลดรีมมี*
* *Mr. Men and Little Miss*

 |
| 2020s | 
* *บีทแคทส์*

 |

 |
| แอนิเมชัน | 

|  |  |
| --- | --- |
| อนิเมะ และ OAVs | 
* *Hello Kitty's Furry Tale Theater*
* *Sanrio World of Animation: Hello Kitty*
* *Flint the Time Detective*
* *Onegai มายเมโลดี้*
* *เจเวลเพ็ต*
	+ *Lady Jewelpet*
	+ *Jewelpet: Magical Change*
* *Rilu Rilu Fairilu ~ Yousei no Door ~*
* *Show by Rock!! / Show by Rock Short!!*

 |
| ภาพยนตร์ | 
* *Ringing Bell*
* *The Mouse and His Child*
* *Nutcracker Fantasy*
* *Unico: Black Cloud and White Feather*
	+ *The Fantastic Adventures of Unico*
	+ *Unico in the Island of Magic*
* *Metamorphoses*
* *A Journey Through Fairyland*
* *The Ideon: A Contact/The Ideon: Be Invoked*
* *The Sea Prince and the Fire Child*
* *Jewelpet the Movie: Sweets Dance Princess*
* *Jewelpet Attack Travel!*

 |

 |